b'\n_START_ARTICLE_\nNaujoji Kaledonija\n_START_SECTION_\nPolitin\xc4\x97 sistema\n_START_PARAGRAPH_\nKartu su Ramiojo vandenyno Pranc\xc5\xabzijos Polinezijos teritorijomis bei Voliu ir Fut\xc5\xabna, Naujoji Kaledonija yra Pranc\xc5\xabzijos dalis. Jos oficialus statusas unikalus Pranc\xc5\xabzijoje, ji stovi auk\xc5\xa1\xc4\x8diau u\xc5\xbe paprast\xc4\x85 departament\xc4\x85, bet dar n\xc4\x97ra nepriklausoma valstyb\xc4\x97. Kolonija ji buvo iki 1946\xc2\xa0m., u\xc5\xbej\xc5\xabrio teritorija nuo 1946 iki 1999\xc2\xa0m._NEWLINE_Naujoji Kaledonija valdoma 54 narius turin\xc4\x8dio kongreso, turin\xc4\x8dio \xc4\xafstatym\xc5\xb3 leidybos teis\xc4\x99. \xc4\xae j\xc4\xaf visuotiniai rinkimai vyksta kas penkerius metus. I\xc5\xa1 teritorijos taip pat deleguojami du parlamentarai ir du senatoriai \xc4\xaf Pranc\xc5\xabzijos parlament\xc4\x85. Pranc\xc5\xabzij\xc4\x85 Naujojoje Kaledonijoje atstovauja vyriausiasis komisaras.\n_START_SECTION_\nAugmenija\n_START_PARAGRAPH_\nPrie\xc5\xa1 de\xc5\xa1imtis milijon\xc5\xb3 met\xc5\xb3 Naujosios Kaledonijos sala atskilo nuo Gondvanos \xc5\xbeemyno ir visa jos flora ir fauna tapo izoliuota nuo likusio pasaulio. Saloje evoliucionavo ne tik endemin\xc4\x97s r\xc5\xab\xc5\xa1ys, bet ir gentys bei \xc5\xa1eimos, b\xc5\xabdingos tik \xc5\xa1iam regionui._NEWLINE_Naujojoje Kaledonijoje yra daug daugiau endemini\xc5\xb3 tropini\xc5\xb3 plikas\xc4\x97kli\xc5\xb3 nei kituose pana\xc5\xa1iuose \xc5\xbdem\xc4\x97s regionuose. I\xc5\xa1 44 vietini\xc5\xb3 plikas\xc4\x97kli\xc5\xb3 r\xc5\xab\xc5\xa1i\xc5\xb3 43 yra endemin\xc4\x97s, viena j\xc5\xb3\xc2\xa0\xe2\x80\x93 vienintelis pasaulyje \xc5\xbeinomas parazitinis plikas\xc4\x97klis (Parasitaxus usta). I\xc5\xa1 35 vietini\xc5\xb3 araukarij\xc5\xb3 r\xc5\xab\xc5\xa1i\xc5\xb3 13 Naujojoje Kaledonijoje yra endemin\xc4\x97s. Taip pat Naujojoje Kaledonijoje auga seniausias magnolij\xc5\xabnas pasaulyje\xc2\xa0\xe2\x80\x93 Amborella, kuri yra vis\xc5\xb3 magnolij\xc5\xabn\xc5\xb3 prot\xc4\x97vis._NEWLINE_Did\xc5\xbeiausia pasaulyje i\xc5\xa1likusi papart\xc5\xabn\xc5\xb3 r\xc5\xab\xc5\xa1is Cyathea intermedia taip pat yra endemin\xc4\x97 ir auga tik Naujojoje Kaledonijoje. \xc5\xa0i r\xc5\xab\xc5\xa1is paplitus r\xc5\xabg\xc5\xa1\xc4\x8dioje dirvoje ir rytin\xc4\x97je pakrant\xc4\x97je, da\xc5\xbeniausiai p\xc5\xabdymuose, paauga apie vien\xc4\x85 metr\xc4\x85 per metus. Saloje auga ir kit\xc5\xb3 taur\xc4\x97papar\xc4\x8di\xc5\xb3 (Cyathea) genties r\xc5\xab\xc5\xa1i\xc5\xb3, pavyzd\xc5\xbeiui, Cyathea novae-caledoniae._NEWLINE_Naujoji Kaledonija yra vienas i\xc5\xa1 penki\xc5\xb3 planetos region\xc5\xb3, kuriame notofagas yra vietin\xc4\x97 gentis; suskai\xc4\x8diuojamos 5 r\xc5\xab\xc5\xa1ys._NEWLINE_Mi\xc5\xa1kai u\xc5\xbeima beveik pus\xc4\x99 Naujosios Kaledonijos sausumos ploto.'